[Video] TT Cloete lees sy liefdesgedig “Anna” voorProf TT Cloete (skermskoot uit die video) Prof. TT Cloete het sy liefdesgedig, wat hy aan sy oorlede vrou, Anna, opgedra het, op video voorgelees (die video volg onderaan) terwyl Maroela Media verlede jaar by hom gaan kuier het. Dié geliefde en bekroonde digter is Woensdagoggend in die ouderdom van 91 oorlede. Anna In die ryping van ons jeug het ons mekaar met die Prediker verheug. En nou al meer en meer vel en been sonder vleis is ons saamhoort ‘n groeiende wonder. Baie van die rypword het ek vandag vergeet en ons smoorverlief se smoor is lankal oor en baie van ons saamlag, maar ek het nog fragmente daarvan oor in my onthou. Ons het saam in ‘n helder son in a somer sesoun, whan softe was the sonne in Brugge geloop. Ek onthou die carillon, Gezelle se huis, gragte met swane en Villon en Carcassonne en ‘n mooi skildery van ‘n courtisane in die Louvre, maar van alle onthou van my en van jou onthou ek jou helder langs my, in profiel langs my oral uit die wit lig van my land gesny. Daar is jy in ‘n fyn helder omtrek dit in die helderste helder hou ek teenaan my. Ek herken jou voetstap in ‘n besige straat in ons dorp van baie ver. Die beste het gebly. Ek hoor jou stem sonder dat jy praat. Kyk ek sonder jou, is daar skille oor my diep oogkasse, ek kyk sonder pupille. Ek soek jou omtrek om my getrek, ek soek jou in die appel van my oog. Kyk ek na die melkweg, in die gras, in die water, na die boog van die aarde, altyd iewers is jy ingepas.